Forslag til EUROPA-PARLAMENTETS OG RÅDETS FORORDNING om ændring af forordning (EF) nr. 999/2001 for så vidt angår udvidelse af perioden med overgangsforanstaltninger

(forelagt af Kommissionen)

BEGRUNDELSE

Forslaget går ud på at ændre artikel 23 i Europa-Parlamentets og Rådets forordning (EF) nr. 999/2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier. Hensigten er at udskyde afslutningen af overgangsforanstaltninger truffet i henhold til artikel 23 i forordning (EF) nr. 999/2001.

I forordning (EF) nr. 999/2001 fastsættes der regler om bestemmelse af landes BSE-status. Denne status afgør visse foranstaltninger vedrørende BSE-bekæmpelse og vedrørende handel med og import af bestemte levende dyr og animalske produkter. Indtil denne status er bestemt, gælder der overgangsforanstaltninger. Ifølge forordningen vedtages overgangsforanstaltningerne for en periode på højst to år. Kommissionen forordning (EF) nr. 1326/2001 af 29. juni 2001 om fastsættelse af overgangsforanstaltninger med henblik på overgang til Europa-Parlamentets og Rådets forordning (EF) nr. 999/2001 finder anvendelse fra den 1. juli 2001. Overgangsforanstaltningerne anvendes derfor senest til den 30. juni 2003.

Vurderingen af dokumentation fra medlemsstater og tredjelande begyndte sidst i 2001. Det blev hurtigt klart, at der var behov for at ændre kategoriseringskriterierne på visse punkter for at opnå en korrekt kategorisering, som tog højde for BSE-risikoen. Kriterierne var hentet i den internationale dyresundhedskodeks vedtaget af Verdensorganisationen for Dyresundhed (OIE). Fællesskabet fremsatte forslag til ændring af kategoriseringskriterierne i OIE. Hidtil er kriterierne imidlertid ikke blevet ændret. Det ser heller ikke ud til, at OIE i den nærmeste fremtid agter at følge opfordringen til at udsende en liste over BSE-fri lande.

Endvidere er den videnskabelige risikovurdering af samtlige lande endnu ikke helt afsluttet. Den Videnskabelige Styringskomité har kun afgivet endelig udtalelse om en tredjedel af de lande, som har anmodet om bestemmelse af BSE-status.

Det foreslås derfor, at overgangsforanstaltningerne forlænges med to år til den 1. juli 2005.

Forlængelsen sikrer et uændret folkesundhedsniveau, da overgangsforanstaltningerne vedrørende specificeret risikomateriale og slagtemetoder opretholdes inden for EU og over for tredjelande. Hvis overgangsforanstaltningerne ikke forlænges, vil det ikke være muligt at opretholde risikovurderingsforanstaltningerne.

Meningen med de to års forlængelse er, at Kommissionen fortsat skal forsøge at opnå en aftale på internationalt plan (OIE) om bestemmelse af landes BSE-status på basis af en risikovurdering. Kommissionen skal samtidig afslutte de videnskabelige risikovurderinger.

Da sagen haster, er det nødvendigt, at ændringen af hovedforordningen vedtages af Parlamentet og Rådet senest i juni 2003.

2003/0046 (COD)

Forslag til EUROPA-PARLAMENTETS OG RÅDETS FORORDNING om ændring af forordning (EF) nr. 999/2001 for så vidt angår udvidelse af perioden med overgangsforanstaltninger

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen [1],

[1] EFT C [...] af [...], s. [...].

under henvisning til udtalelse fra Det Europæiske Økonomiske og Sociale Udvalg [2],

[2] EFT C [...] af [...], s. [...].

under henvisning til udtalelse fra Regionsudvalget [3],

[3] EFT C [...] af [...], s. [...].

i henhold til fremgangsmåden i traktatens artikel 251 [4], og

[4] EFT C [...] af [...], s. [...].

ud fra følgende betragtninger:

(1) Med Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier [5] findes der ét retsgrundlag for al lovgivning vedrørende transmissible spongiforme encephalopatier i Fællesskabet.

[5] EFT L 147 af 31.5.2001, s. 1. Forordningen er senest ændret ved Kommissionens forordning (EF) nr. 1494/2002 (EFT L 225 af 22.8.2002, s. 3).

(2) I forordning (EF) nr. 999/2001 fastsættes der regler om bestemmelse af BSE-status for medlemsstater, tredjelande eller regioner. Denne status afgør visse foranstaltninger vedrørende BSE-bekæmpelse og handel med og import af bestemte levende dyr og animalske produkter. Ifølge forordningen vedtages der overgangsforanstaltninger for en periode på højst to år, indtil denne status er bestemt.

(3) Ved Kommissionen forordning (EF) nr. 1326/2001 [6] er der fastsat overgangsforanstaltninger for en periode på to år fra den 1. juli 2001.

[6] EFT L 177 af 30.6.2001, s. 60. Forordningen er senest ændret ved forordning (EF) nr. 270/2002 (EFT L 45 af 15.2.2002, s. 4).

(4) I forbindelse med bestemmelsen af BSE-status har der været visse problemer med at anvende kriterierne i forordning (EF) nr. 999/2001. Kommissionen og medlemsstaterne har drøftet mulige ændringer af kriterierne for at opnå en bedre sammenhæng mellem status og risiko. Resultatet af drøftelserne bliver måske i høj grad påvirket af nye elementer i BSE-kapitlet i Det Internationale Kontor for Epizootiers internationale dyresundhedskodeks.

(5) For at drøftelserne kan blive fuldført, er det nødvendigt at forlænge den periode, hvor overgangsforanstaltningerne anvendes.

(6) Forordning (EF) nr. 999/2001 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

Artikel 23, stk. 2, i forordning (EF) nr. 999/2001 affattes således:

"Efter samme procedure vedtages der overgangsforanstaltninger gældende indtil den 1. Juli 2005 med henblik på overgang fra den nugældende ordning til ordningen efter denne forordning."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand